เอเชียทีค เดอะ ริเวอร์ฟรอนท์ เดสติเนชั่น

เอเชียทีค เดอะ ริเวอร์ฟรอนท์ เดสติเนชั่น (อังกฤษ: Asiatique The Riverfront Destination) เป็นศูนย์การค้าเปิดโล่งขนาดใหญ่ริมแม่น้ำเจ้าพระยา ตั้งอยู่ระหว่างซอยเจริญกรุง 72-76 ถนนเจริญกรุง แขวงวัดพระยาไกร เขตบางคอแหลม กรุงเทพมหานคร บริหารงานโดย กองทุนรวมอสังหาริมทรัพย์ไทยรีเทล อินเวสเม้นต์ โดย บริษัท แอสเสท เวิรด์ รีเทล จำกัด ภายใต้บริษัท แอสเสท เวิรด์ คอร์ป จำกัด (มหาชน) ในเครือกลุ่มทีซีซี ภายในโครงการประกอบด้วยร้านค้า ร้านอาหารริมน้ำ นอกจากนี้ยังเป็นที่ตั้งของโรงละครคาลิปโซ่ที่ย้ายมาจากโรงแรมเอเชีย และโรงละครโจหลุยส์ที่ย้ายมาจากสวนลุมไนท์บาซาร์ ในอนาคต ยังมีแผนที่จะก่อสร้างอาคารพาณิชย์แบบผสมความสูง 450 เมตร จำนวน 100 ชั้น ซึ่งจะกลายเป็นอาคารที่สูงที่สุดในประเทศไทยอีกด้วย ประวัติ เอเชียทีค เดอะ ริเวอร์ฟรอนท์ เดสติเนชั่น เดิมเป็นที่ตั้งของวัดพระยาไกร ซึ่งต่อมาได้เปลี่ยนแปลงเป็นท่าเรือ โดยบริษัทอีสต์เอเชียติกสัญชาติเดนมาร์ก มาเปิดกิจการในสมัยพระบาทสมเด็จพระจุลจอมเกล้าเจ้าอยู่หัว มีการสร้างเป็นโกดัง โรงเลื่อย และนำเครื่องจักรขนาดใหญ่หลายตัวมาติดตั้งไว้ และมีการสร้างท่าเรือขนถ่ายสินค้าซึ่งเป็นการเปิดประตูการค้าสากลระหว่างประเทศไทยและทวีปยุโรป ในช่วงสงครามมหาเอเชียบูรพา กองทัพญี่ปุ่นได้เข้ามายึดท่าเรือและคลังสินค้าของบริษัทอีสต์เอเชียติก เพื่อใช้เป็นฐานกำลังและคลังแสง และยังปรากฏมาจนถึงปัจจุบัน กระทั่งในปี พ.ศ. 2555 ได้มีพัฒนาปรับปรุงเป็นศูนย์การค้า ในชื่อ เอเชียทีค เดอะ ริเวอร์ฟรอนท์ (อังกฤษ: Asiatique The Riverfront) ด้วยแนวคิด Festival Market and Living Museum ซึ่งได้ชื่อว่าเป็นสถานที่ท่องเที่ยวและช้อปปิ้งที่มีทัศนียภาพที่สวยงาม ก่อนจะแก้ชื่อเล็กน้อยเป็น เอเชียทีค เดอะ ริเวอร์ฟรอนท์ เดสติเนชั่น (อังกฤษ: Asiatique The Riverfront Destination) ในปี พ.ศ. 2566 การจัดสรรพื้นที่ เอเชียทีค เดอะ ริเวอร์ฟรอนท์ เดสติเนชั่น ประกอบด้วยพื้นที่สำคัญดังนี้ บิ๊กซี ฟู้ดเพลส (เปิดเมื่อวันที่ 16 พฤศจิกายน พ.ศ. 2566) โรงละครคาลิปโซ กรุงเทพ (ย้ายมาจากโรงแรมเอเชีย) เดอะ สเตจ มวยไทย ไลฟ์ ฟูดเซอร์คัส เอเชียทีค สกาย ชิงช้าสวรรค์ขนาดใหญ่ที่สุดในประเทศไทยที่ความสูง 60 เมตร เมื่อขึ้นไปแล้วจะสามารถมองเห็นทัศนียภาพโดยรอบของกรุงเทพมหานครในมุมสูงได้รอบตัว สิริมหรรณพ เรือใบสามเสาขนาดใหญ่ที่สุดในประเทศไทย ซึ่งจำลองแบบมาจากเรือทูลกระหม่อม ภายในประกอบด้วยพิพิธภัณฑ์และร้านอาหาร บริหารงานโดยโรงแรมแบงค็อก แมริออท มาร์คีส์ ควีนส์ปาร์ค สวนสนุก จูราสสิค เวิลด์: ดิ เอ็กซ์พีเรียนซ์ แบงค็อก สกายฟลาเยอส์ วิงส์ ออฟ การูแดปเทอรัส แฮตช์ โดม บลู โดม แอท เอเชียทีค เดสติเนชั่น อวตาร: การ์เดียนส์ออฟเอวา (ร่วมทุนกับอีเอ็มเอ็ม วิลเลียมส์ โปรดักชันส์) นอกจากนี้ เอเชียทีค เดอะ ริเวอร์ฟรอนท์ เดสติเนชั่น ยังเป็นจุดจอดของเรือโอกุระ ครุซ แบงค็อก อีกทั้งมีลานกิจกรรมเอเชียทีคพาร์ค ทางเดินริมแม่น้ำ บริการเรือรับ-ส่ง ไปยังท่าเรือสาทร และรถรับ-ส่ง เชื่อมต่อกับรถไฟฟ้าบีทีเอส สายสีลม ที่สถานีสะพานตากสินอีกด้วย พื้นที่ในอดีต โรงละคร Siam Fantasy (ปิดกิจการแล้ว) ระเบียงภาพ โครงการในอนาคต เอเชียทีค เดอะ ริเวอร์ฟรอนท์ เดสติเนชั่น มีโครงการพัฒนาส่วนต่อขยายในระยะที่ 2 บนพื้นที่รวมเกือบ 100 ไร่ มูลค่าลงทุนไม่น้อยกว่า 30,000 ล้านบาท โดยได้เซ็นสัญญากับ Adrian Smith + Gordon Gill Architecture (AS+GG) ผู้เชี่ยวชาญและมีประสบการณ์ด้านการออกแบบอาคาร อาทิ บุรจญ์เคาะลีฟะฮ์ ในนครดูไบ สหรัฐอาหรับเอมิเรตส์, เซ็นทรัล พาร์ค ทาวเวอร์ สหรัฐอเมริกา, บุรจญ์ญิดดะฮ์ อาคารสูง 1 กิโลเมตร ในเมืองญิดดะฮ์ ประเทศซาอุดีอาระเบีย และ AL Wasl Plaza นครดูไบ สหรัฐอาหรับเอมิเรตส์ สถานที่จัดงานเอ็กซ์โป 2020 ในเดือนตุลาคม พ.ศ. 2563 เป็นต้น โดย AS+GG จะทำงานร่วมกับ บริษัท สถาปนิก 49 จำกัด และ บริษัท เออร์เบิ้น อาร์คิเต็คส์ จำกัด เบื้องต้นในโครงการจะประกอบด้วยอาคารความสูง 450 เมตร จำนวน 100 ชั้น ริมแม่น้ำเจ้าพระยา บริเวณลานจอดรถและเอเชียทีค สกาย ในปัจจุบัน ซึ่งหากก่อสร้างสำเร็จจะเป็นอาคารสูงที่สุดในประเทศไทย แทนที่วัน แบงค็อก ทาวเวอร์ ในโครงการวัน แบงค็อก ซึ่งพัฒนาโดยเฟรเซอร์ส พร็อพเพอร์ตี้ และทีซีซี แอสเซ็ทส์ ที่อยู่ในกลุ่มทีซีซีเช่นเดียวกัน โดยภายในอาคาร 100 ชั้นนี้จะประกอบด้วย โรงแรมเจดับบลิว แมริออท มาร์คีส์ เอเชียทีค แบงค็อก จำนวน 1,000 ห้อง, โรงแรมริทซ์-คาร์ลตัน รีเสิร์ฟ จำนวน 124 ห้อง และห้องชุดริทซ์-คาร์ลตัน รีเซิร์ฟ เรสซิเดนเซส จำนวน 180 ห้อง นอกจากนี้ยังมีพื้นที่สำนักงาน พื้นที่ค้าปลีกระดับบน และจุดชมวิวบนดาดฟ้า โดยปัจจุบันอยู่ระหว่างการทำงานร่วมกับของทุกฝ่ายที่เกี่ยวข้อง คาดว่าจะใช้เวลา 1 ปีครึ่งในการออกแบบ พร้อมยื่นรายงานการประเมินผลกระทบสิ่งแวดล้อมก่อนเริ่มการก่อสร้าง นอกจากนี้บริเวณพื้นที่ในปัจจุบัน ยังมีแนวทางการพัฒนาอีก 2 ส่วน ดังนี้ พื้นที่ติดถนนเจริญกรุง ก่อสร้างเป็นอาคารรูปทรงเจดีย์ สำหรับเป็นพิพิธภัณฑ์ประวัติศาสตร์ของที่ตั้งโครงการ ซึ่งเป็นจุดที่พบพระพุทธรูปทองคำของวัดพระยาไกรในอดีต ซึ่งปัจจุบันประดิษฐานอยู่ที่วัดไตรมิตรวิทยารามวรวิหาร ถัดมาจะมีการพัฒนาเป็นสวนสนุก พื้นที่ริมแม่น้ำเจ้าพระยา จะก่อสร้างเป็นร้านสตาร์บัคส์ขนาดใหญ่ที่สุดในประเทศไทย พร้อมกันนี้จะมีการย้ายเอเชียทีค สกาย จากจุดเดิมมาตั้งบริเวณเดียวกัน ที่สำคัญจะมีร้านค้าปลีกมาเปิดให้บริการตลอด 24 ชั่วโมง จากปัจจุบันที่เปิดให้บริการในช่วงเวลาตั้งแต่ 17.00-23.00 น. สำหรับพื้นที่อีกเกือบ 40 ไร่ที่เหลือบริเวณฝั่งตรงข้ามถนนเจริญกรุง ที่ปัจจุบันเป็นที่จอดรถบัสนักท่องเที่ยว จะมีการพัฒนาเป็นส่วนสุดท้าย ซึ่งเบื้องต้นจะพัฒนาเป็นพื้นที่อาคารค้าปลีก และโรงแรมดิ เอเชียทีค แบงค็อก ออโตกราฟ คอลเลคชัน จำนวน 208 ห้อง อีกทั้งยังมีแผนก่อสร้างกระเช้าลอยฟ้าข้ามแม่น้ำเจ้าพระยา ความสูง 50 เมตร เพื่อเชื่อมกับโครงการพัฒนาพื้นที่บริเวณซอยเจริญนคร 59 ของแอสเสท เวิรด์ คอร์ป อีกด้วย อ้างอิง แหล่งข้อมูลอื่น